SL Uradni list Evropske unije C 180/20

Spremembe poslovnika sodišča Efte sprejete 20. septembra 2007 s strani Sodišča in potrjene s strani vlad držav Efte

(Besedilo v angleškem jeziku je edino verodostojno)

(2008/C 180/12)

SODIŠČE EFTE –

ob upoštevanju Sporazuma med državami Efte o ustanovitvi nadzornega organa in sodišča, podpisanega v Portu 2. maja 1992, in zlasti člena 43(2) Sporazuma,

ob upoštevanju Protokola 5 k Sporazumu med državami Efte o ustanovitvi nadzornega organa in sodišča, o statutu sodišča, in zlasti člena 43 Protokola –

SPREJEMA NASLEDNJI SKLEP O SPREMEMBI SVOJEGA POSLOVNIKA:

Člen 1

1. Člen 31(1) se spremeni:

„1. Če Sodišče oceni, da vedenje svetovalca ali odvetnika pred Sodiščem, sodnikom ali sodnim tajnikom ni združljivo z dostojanstvom Sodišča ali z zahtevami dobrega poteka sojenja ali da svetovalec ali odvetnik pravice, ki jih ima na podlagi svoje funkcije, uporablja za druge namene kot za tiste, za katere so mu podeljene, Sodišče o tem obvesti zadevno osebo. Če Sodišče o tem obvesti pristojne organe, ki jim pripada zadevna oseba, se prepis obvestila, naslovljenega na te organe, pošlje zadevni osebi. Iz istih razlogov lahko Sodišče v vsakem trenutku, po opredelitvi zadevne osebe, zadevno osebo s sklepom izključi iz postopka. Sklep postane izvršljiv takoj.“

2. Člen 32(5) se črta.

3. Člen 32(6) se nadomesti s členom 32(5) in se spremeni:

„5. Brez poseganja v določbe iz prejšnjih odstavkov tega člena se šteje dan, ko sodno tajništvo po telefaksu ali s katerim drugim tehničnim sredstvom sporočanja, ki je na voljo Sodišču, prejme prepis podpisanega izvirnika procesnega akta, vključno s seznamom listin iz odstavka 3, za datum vložitve akta v skladu z roki za opravljanje posameznih dejanj v postopku le pod pogojem, da je podpisani izvirnik akta, ki so mu priloženi priloge in prepisi iz drugega pododstavka odstavka 1 zgoraj, vložen v sodnem tajništvu najpozneje deset dni pozneje. Brez poseganja v določbe prvega pododstavka odstavka 1 in odstavkov 2 do 4 lahko Sodišče s sklepom določi pogoje, pod katerimi se vloga, posredovana sodnemu tajništvu z elektronskimi sredstvi sporočanja, šteje za izvirnik te vloge. Ta sklep se objavi v Uradnem listu Evropske unije.“

4. Člen 33(2) se spremeni:

„2. Za namen postopka je treba v tožbi kot naslov za vročanje izbrati kraj, v katerem ima Sodišče svoj sedež. Navesti je treba ime osebe, ki je pooblaščena za vročanje in soglaša s sprejemanjem vročitev. Poleg izbire naslova za vročanje iz prvega pododstavka ali namesto tega se lahko v tožbi navede, da odvetnik ali zastopnik soglaša s sprejemanjem vročitev prek telefaksa ali s katerim drugim tehničnim sredstvom sporočanja. Če tožba ni v skladu z zahtevami iz prvega in drugega pododstavka, se do odprave napake vse vročitve zadevni stranki za namen postopka opravijo s priporočeno pisemsko pošiljko, naslovljeno na zastopnika ali odvetnika te stranke. Z odstopanjem od člena 75 se z oddajo priporočene pisemske pošiljke na poštnem uradu kraja, v katerem ima Sodišče svoj sedež, vročitev šteje za opravljeno.“

5. Člen 35(1) se spremeni:

5.„1. V roku dveh mesecev po vročitvi tožbe toženi stranki vloži tožena stranka odgovor na tožbo, ki obsega: (a) ime in naslov tožene stranke; (b) dejanske in pravne trditve; (c) predloge tožene stranke; (d) dokazne predloge. Uporabljajo se določbe člena 33(2) do (6).“

6. Poslovniku se doda poglavje 3a:

„Poglavje 3a HITRI POSTOPEK Člen 59a 1. Na predlog bodisi tožeče ali tožene stranke, na podlagi predloga sodnika poročevalca in po opredelitvi nasprotne stranke, lahko predsednik izjemoma odloči, da se z odstopanjem od določb tega poslovnika zadeva obravnava po hitrem postopku, če je zaradi nujnosti zadeve potrebno, da Sodišče razsodi v najkrajšem možnem času. Predlog za obravnavanje po hitrem postopku je treba vložiti s posebno vlogo ob vložitvi tožbe ali odgovora na tožbo. 2. V hitrem postopku se tožba in odgovor na tožbo lahko dopolnita z repliko in dupliko samo, če predsednik oceni, da je to potrebno. Intervenient lahko vloži intervencijsko vlogo le, če predsednik oceni, da je to potrebno. 3. Po vložitvi odgovora na tožbo ali če je sklep o obravnavanju po hitrem postopku sprejet po vložitvi odgovora na tožbo, takoj po sprejetju sklepa o obravnavanju po hitrem postopku, predsednik razpiše narok za obravnavo in o njem nemudoma obvesti stranke. Predsednik lahko preloži narok za obravnavo na kasnejši čas, kadar je to potrebno zaradi izvedbe pripravljalnih ukrepov ali poizvedb. Brez poseganja v člen 37 lahko stranke med ustnim postopkom dopolnijo svoje trditve in predložijo nove dokazne predloge. Stranke morajo navesti razloge za zamudo pri njihovi predložitvi. 4. V hitrem postopku se uporablja člen 20 Statuta Sodišča Efte, ki dovoljuje predložitev pisnih stališč.“

7. Člen 71(3) se spremeni:

„3. Kadar so bili stroški, ki se povrnejo, priglašeni v drugi valuti in ne v eurih, ali so bila dejanja, zaradi katerih se dolguje plačilo, opravljena v državi, v kateri euro ni plačilno sredstvo, se preračun opravi po referenčnem menjalnem tečaju Evropske centralne banke na dan plačila.“

8. Člen 72(3) se spremeni:

„3. Predsednik določi sodnika poročevalca. Sodišče po preučitvi pisnih stališč nasprotne stranke odloči, ali naj se vlogi za brezplačno pravno pomoč ugodi v celoti ali delno oziroma ali naj se zavrne. Sodišče preizkusi, ali je nameravano pravno sredstvo očitno neutemeljeno. Če se vloga za brezplačno pravno pomoč delno ali v celoti zavrne, mora biti sklep o zavrnitvi obrazložen.“

9. Členu 75 se doda odstavek 4:

„4. Kadar v skladu z drugim pododstavkom člena 33(2) naslovnik soglaša, da se vročitev opravi po telefaksu ali s katerim drugim tehničnim sredstvom sporočanja, se vročitev vseh procesnih aktov, razen sodb in sklepov Sodišča, lahko opravi na tak način. Če tak prenos zaradi tehničnih razlogov ali zaradi vrste ali obsega akta ni izvedljiv, se vročitev naslovniku, kadar ta ne navede naslova za vročanje, opravi po postopku iz odstavka 2 tega člena. O tem se naslovnika obvesti po telefaksu ali s katerim drugim tehničnim sredstvom sporočanja. Šteje se torej, da je priporočena pošiljka vročena naslovniku desetega dne po oddaji le-te na poštnem uradu kraja, v katerem ima Sodišče sedež, razen če je iz povratnice razvidno, da je bila pošiljka prejeta na drug dan ali če naslovnik obvesti sodnega tajnika v roku treh tednov po obvestitvi po telefaksu ali s katerim drugim tehničnim sredstvom sporočanja, da pisanja, ki naj bi se mu vročilo, ni prejel.“

10. Člen 88(2) se spremeni:

„2. Sodišče lahko vedno po uradni dolžnosti po opredelitvi strank odloči, ali so izpolnjene procesne predpostavke javnega reda, oziroma odloči, da je pravno sredstvo postalo brezpredmetno in da je treba postopek ustaviti; odločba se izda v skladu s pogoji iz člena 87(3) in (4) tega poslovnika.“

11. Prvi pododstavek člena 89(1) se spremeni:

„1. Predlog za intervencijo se lahko vloži najpozneje v šestih tednih po objavi obvestila iz člena 14(6) tega poslovnika. Predlog za intervencijo, ki je predložen po izteku tega roka, vendar pred sprejemom sklepa o začetku ustnega postopka, se lahko upošteva. V takem primeru lahko intervenient, če predsednik ugodi predlogu za intervencijo, na podlagi poročila za obravnavo, ki mu je bilo poslano, predstavi svoja stališča v ustnem postopku, če se ta opravi.“

12. Člen 90(1) se spremeni:

„1. Če tožena stranka, ki ji je bila tožba pravilno vročena v odgovor, ne odgovori v pravilni obliki ali pravočasno, lahko tožeča stranka predlaga Sodišču, da ugodi njenim predlogom. Ta predlog se vroči toženi stranki. Predsednik lahko začne ustni postopek o tem predlogu.“

13. Doda se člen 97a:

„Člen 97a 1. Če to predlaga predložitveno sodišče, lahko predsednik na podlagi predloga sodnika poročevalca izjemoma odloči, da se za izdajo predhodne odločbe uporabi hitri postopek z odstopanjem od določb tega poslovnika, kadar iz dejanskih okoliščin izhaja izredna nujnost sprejema predhodne odločbe. V takem primeru predsednik nemudoma določi narok za obravnavo, o katerem obvesti stranke v postopku v glavni stvari in druge udeležence iz člena 20 Statuta skupaj z vročitvijo predložitvene odločbe. 2. Stranke in drugi udeleženci iz prejšnjega odstavka lahko v roku, ki ga določi predsednik in znaša najmanj 15 dni, vložijo morebitne vloge ali pisna stališča. Predsednik od strank in drugih udeležencev lahko zahteva, da vloge ali pisna stališča omejijo le na bistvena pravna vprašanja, ki jih odpira vprašanje za predhodno odločanje. 3. Morebitne vloge in pisna stališča se strankam in drugim zgoraj navedenim udeležencem vročijo pred obravnavo.“

Člen 2

1. Te spremembe začnejo veljati 1. januarja 2008.

2. Člen 35(1), kakor je spremenjen, se uporablja, kadar je rok tožene stranke za vložitev odgovora na tožbo že začel teči, vendar še ni potekel.

3. Ta sklep, ki je verodostojen v angleškem jeziku, se objavi v sklopu EGP in Dopolnilu EGP k Uradnemu listu Evropske unije.

4. Sodišče ta sklep uradno prevede v nemški, islandski in norveški jezik.